Prajñāpāramitā tekstides on kesksel kohal bodhisattva kui inimtüüp. Bodhisattvale on vastandatud kaks teist budistlikku tüüpi: šraavaka ja pratjekabuddha, keda nimetatakse ka bodhisattvateks, aga teises tähenduses. On olemas kolm teed. Esimene on śrāvakayāna ehk 'kuulajate tee', mida mööda käivad need, kes hoolsalt kuulavad Buddha õpetusi. Siin on tõenäoliselt peetud silmas, et nemad ka 400 aastat pärast Buddha parinirvaanasse minekut kuulasid õppinud munkade käest ikka neidsamu tekste. Šraavakad olid ka Buddha enese õpilased. Šraavakaid nimetati ka peenema nimega śrāvakayānika bodhisattva - 'kuulajate sõidukisse kuuluv bodhisattva'.